**Likumprojekta "Grozījumi likumā "Par nekustamā īpašuma ierakstīšanu zemesgrāmatās"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar Ministru kabineta 2015. gada 20. novembra rīkojumu Nr. 734 apstiprināta Koncepcija par Nekustamā īpašuma valsts kadastra informācijas un Valsts vienotās datorizētās zemesgrāmatas vienotas sistēmas izveidi (turpmāk – Koncepcija), paredzot Tieslietu ministrijai uzdevumu līdz 2016. gada 15. novembrim iesniegt Ministru kabinetā šā rīkojuma 1. punktā minētā Koncepcijas risinājuma varianta īstenošanai nepieciešamos grozījumus normatīvajos aktos.Ar tieslietu ministra 2016. gada 5. februāra rīkojumu Nr. 1-1/45 "Par Koncepcijas par Nekustamā īpašuma valsts kadastra informācijas un Valsts vienotās datorizētās zemesgrāmatas vienotas sistēmas izveidi ieviešanu" apstiprināti principi, kas piemērojami ieviešot Koncepciju, un uzdots darba grupai izvērtēt ar rīkojumu apstiprināto procedūru sarakstu, vērtējot tās kā īstermiņā vai ilgtermiņā īstenojamās procedūras. Darba grupa vērtējot procedūras, ņēma vērā spēkā esošo regulējumu attiecībā uz kadastra darbību un būvniecības procesu regulējošajiem normatīvajiem aktiem, kas vērsti uz kadastrālās uzmērīšanas procesa vienkāršošanu. Savukārt, ņemot vērā Koncepcijā noteikto atbildības sadalījumu, secināts, ka pārskatāmi zemesgrāmatā ierakstāmi nekustamā īpašuma aprobežojumi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemesgrāmatu likums noteic, ka zemesgrāmatās nostiprina (koroborē) tiesības uz nekustamiem īpašumiem, saprotot ar tiesībām arī tiesību nodrošinājumus un aprobežojumus, ja no likuma satura un tiešā jēguma neizriet pretējais. Zemesgrāmatas ir visiem pieejamas, un to ierakstiem ir publiska ticamība. Savukārt Nekustamā īpašuma valsts kadastra likuma (turpmāk – Kadastra likums) mērķis ir nodrošināt sabiedrību ar aktuālu kadastra informāciju par visiem valsts teritorijā esošajiem nekustamajiem īpašumiem, to objektiem, zemes vienības daļām un to īpašniekiem, tiesiskajiem valdītājiem, lietotājiem, nomniekiem. Valsts kontrole 2010. gada 1. aprīļa revīzijas ziņojumā Nr. 5.1-2-15/2009 "Valsts zemes dienesta sniegto pakalpojumu pieejamība, kvalitāte un atbilstība normatīvo aktu prasībām" konstatēja, ka Nekustamā īpašuma valsts kadastra informācijas sistēmā (turpmāk - Kadastra informācijas sistēma) un Valsts vienotajā datorizētajā zemesgrāmatā (turpmāk – Datorizētā zemesgrāmata) reģistrētie dati nav pilnīgi, savstarpēji atbilstoši un pareizi, uzdodot Tieslietu ministrijai izstrādāt pasākumu plānu, iesaistot arī atbildīgās institūcijas, lai konstatētu un labotu neatbilstošos un kļūdainos ierakstus informācijas sistēmās un novērstu turpmāk to rašanās cēloņus.Lai uzsāktu Valsts kontroles dotā uzdevuma izpildi, Tieslietu ministrija izstrādāja un virzīja vienotā paketē grozījumus vairākos likumos – Kadastra likumā, Zemesgrāmatu likumā un likumā "Par nekustamā īpašuma ierakstīšanu zemesgrāmatās", kas stājās spēkā 2015. gada 1. janvārī un ir uzskatāmi par sākotnējiem pasākumiem, kas vērsti uz nekustamā īpašuma objektu atsevišķu reģistrācijas procesu pārskatīšanu un Kadastra informācijas sistēmas un Datorizētās zemesgrāmatas informācijas apmaiņas procesu pārkārtošanu, veidojot slēgumu starp Kadastra informācijas sistēmu un Datorizēto zemesgrāmatu, kas ir saglabājams un pilnveidojams. Tādējādi tika pilnveidots informācijas apmaiņas process deviņu dažādu ar nekustamā īpašuma objekta reģistrāciju saistītu procedūru gadījumos. Vienlaikus tika virzīta Koncepcija, kas Ministru kabinetā apstiprināta 2015. gada 20. novembrī ar rīkojumu Nr. 734, atbalstot II risinājuma variantu, kas paredz sinhronizētas Kadastra informācijas sistēmas un Datorizētās zemesgrāmatas izveidi, uzlabojot savstarpējo datu apmaiņas iespējas un jaunas Nekustamā īpašuma valsts kadastra informācijas sistēmas izveidi ar mērķi uzlabot abu informācijas sistēmu datu kvalitāti, mazināt administratīvo slogu personām, vienlaikus paredzot abu minēto informācijas sistēmu ciešāku sadarbību un integrāciju, nodalot atbildību par datiem.Izvērtējot jau paveikto abu informācijas sistēmu datu kvalitātes uzlabošanā, kā arī nekustamā īpašuma objektu reģistrācijas procesu uzlabošanā, Tieslietu ministrija, lai nodrošinātu Koncepcijā izvirzīto mērķu sasniegšanu pēc iespējas ātrāk, saskata iespēju paplašināt to informācijas apjomu, kuru iespējams nodrošināt pilnveidojot abu institūciju sadarbības procesu, samazinot administratīvo slogu personām, izslēdzot nepieciešamību iesniegt vienus un tos pašus dokumentus abās institūcijās, kā arī izslēdzot nepieciešamību dublēt abās informācijas sistēmās esošos datus un tādējādi iespējas attiecīgos gadījumos rasties datu nesakritībām.Spēkā esošais regulējums paredz pienākumu zemesgrāmatu nodaļu tiesnesim nekustamā īpašuma ierakstīšanai nepieciešamās ziņas (zemes vienības robežu plāns, būves raksturojums, novērtējums u.c.) iegūt, ielūkojoties Kadastra informācijas sistēmā. Šobrīd zemesgrāmatā var ierakstīt ēkas (būves), kurām ir veikta ēkas kadastrālā uzmērīšana.Šobrīd paralēli esošajam inženierbūvju kadastrālās uzmērīšanas procesam, lai atvieglotu inženierbūvju un to datu reģistrāciju vai aktualizāciju Kadastra informācijas sistēmā un ar laiku pārtrauktu to kadastrālo uzmērīšanu, ir izstrādāti grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi"" (VSS-1215). Minētajā projektā paredzēta iespēja inženierbūvju reģistrāciju veikt, pamatojoties uz inženierbūvju izpildmērījumu plāniem, kas pašlaik jau noteikti Ministru kabineta 2014. gada 14. oktobra noteikumu Nr. 633 "Autoceļu un ielu būvnoteikumi" 48., 58., 165., 188., 195., 246., 263. punktā un Ministru kabineta 2015. gada 24. novembra noteikumu Nr. 661 "Ar radiācijas drošību saistīto būvju būvnoteikumi" 132. punktā, kā arī plānots noteikt arī pārējos būvnoteikumos, kas reglamentē inženierbūvju būvniecību. Tādējādi attiecībā uz inženierbūvēm vairs netiks izvirzītas prasības par obligātu būves kadastrālo uzmērīšanu.Ministru kabineta 2014. gada 19. augusta noteikumos Nr. 500 "Vispārīgie būvnoteikumi" būves atbilstoši būvniecības procesam tiek iedalītas grupās. Attiecībā uz pirmās grupas ēkām jānorāda, ka atbilstoši Ministru kabineta 2014. gada 2. septembra noteikumu Nr. 529 (turpmāk – noteikumi Nr. 529) "Ēku būvnoteikumi" 22. punktam ierosinot pirmās grupas ēkas jaunu būvniecību vai novietošanu, būvvaldē iesniedz aizpildītu paskaidrojuma raksta I daļu un grafiskos dokumentus, savukārt pēc būvdarbu pabeigšanas (noteikumu Nr. 529 157. punkts) pasūtītājs būvvaldē iesniedz aizpildītu paskaidrojuma raksta II daļu, izpildmērījuma plānu (ar ēkas novietni, izbūvētiem ārējiem inženiertīkliem un citām vienlaikus izbūvētām būvēm), bet atjaunošanas vai pārbūves gadījumā –, ja mainījusies situācija apvidū un ēkas vai telpu grupas kadastrālās uzmērīšanas lietu – ēkām virs 25 m2. Atbilstoši noteikumu Nr. 529 159. punktam, ja veikta jauna būvniecība, būvvalde piecu darbdienu laikā pēc šo noteikumu 157. punktā minēto dokumentu saņemšanas apseko jebkuru objektu, ja veikta atjaunošana vai pārbūve, apseko publisko ēku, bet pārējos gadījumos apsekošanu var veikt pēc būvvaldes ieskatiem. Būvvalde pārliecinās, vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, un izdara par to atzīmi paskaidrojuma rakstā. Ēka vai tās daļa ir uzskatāma par pieņemtu ekspluatācijā, ja paskaidrojuma rakstā ir būvvaldes izdarīta atzīme par būvdarbu pabeigšanu. Noteikumos Nr. 529 noteiktais dokuments – paskaidrojuma raksts, kurā ir būvvaldes atzīme uzskatāms par būves tiesiskas iegūšanas apliecinājumu.Tādējādi attiecībā uz ēku iedalījuma pirmās grupas ēkām nav izvirzīta prasība par obligātu būves kadastrālo uzmērīšanu. Šādas ēkas var tikt reģistrētas Kadastra informācijas sistēmā, pamatojoties uz iesniegtu ēkas datu deklarāciju. Līdz ar to, nav pamats saglabāt tādu regulējumu, kas ierobežo šādu ēku (būvju) ierakstīšanu, padarot to atkarīgu no šīs ēkas (būves) kadastrālās uzmērīšanas.Likumprojekts "Grozījumu likumā "Par nekustamā īpašuma ierakstīšanu zemesgrāmatās" (turpmāk – likumprojekts) paredz pienākumu zemesgrāmatu nodaļu tiesnesim Kadastra informācijas sistēmā iegūt informāciju par ēkas (būve) reģistrāciju Kadastra informācijas sistēmā, ja kadastra darbības reglamentējošie normatīvie akti neparedz veikt ēkas (būves) kadastrālo uzmērīšanu. Vienlaikus Kadastra likums tiks papildināts ar jaunu 20.1 pantu, kurā būs precīzi noteikts, kurām būvēm nav nepieciešams veikt būves kadastrālo uzmērīšanu, tas ir inženierbūvei, kura reģistrēta Kadastra informācijas sistēmā uz iesniegto izpildmērījumu datu pamata un pirmās grupas ēkai, kura reģistrēta uz iesniegtas deklarācijas pamata. Šīs būves varēs arī ierakstīt zemesgrāmatā, pirms tam neierosinot būves kadastrālo uzmērīšanu.Tādējādi tiks pilnveidota informācijas apmaiņa starp Kadastra informācijas sistēmu un Datorizēto zemesgrāmatu, radot iespējas paplašināt nekustamā īpašuma reģistrācijas procedūru skaitu, mazinot administratīvo slogu personām. Vienlaikus jāatzīmē, ka šāds regulējums pats par sevi nerada pamatu pieņēmumam, ka tādējādi zemesgrāmatā varētu tikt ierakstītas arī tādas ēkas (būves), kuru ierakstīšanu zemesgrāmatā nebūtu nepieciešama pēc mērķa un jēgas. Arī turpmāk zemesgrāmatā ierakstāmas tikai tādas ēkas (būves), kuras atbilstoši gan būvniecības procesa, gan kadastra darbību reglamentējošajiem normatīvajiem aktiem, ir uzskatāmas par ēkām (būvēm) un kuru ierakstīšanai nepastāv likuma "Par nekustamā īpašuma ierakstīšanu zemesgrāmatās" 13. un 19. pantā noteiktie ierobežojumi. Likumprojekta paketē ietvertie likumprojekti paredz kompleksus risinājumus, lai atbilstoši Koncepcijai pilnveidotu regulējumu attiecībā uz apgrūtinājumu ierakstīšanu. Turpmāk Datorizētā zemesgrāmata uzturēs primāri informāciju par tiem lietu tiesību apgrūtinājumiem, kas īpašumam rodas no līguma, testamenta vai tiesas lēmuma, un kuru ierakstīšana zemesgrāmatā izriet no Civillikuma un *numerus clausus* principa. Persona, nepieciešamības gadījumā ieskatoties Datorizētajā zemesgrāmatā, varēs iegūt pilnu informāciju par nekustamā īpašuma sastāvā ietilpstošajiem kadastra objektiem. Tehniskais risinājums nodrošinās personai ērtu risinājumu iegūt pilnu informāciju par nekustamo īpašumu no Datorizētās zemesgrāmatas un Kadastra informācijas sistēmas.  Tādējādi likumprojekts "Grozījumi Zemesgrāmatu likumā" (VSS-384) atbilstoši Koncepcijai paredz jaunu regulējumu attiecībā uz nekustamā īpašuma objekta apgrūtinājumu ierakstīšanu un dzēšanu. Turpmāk Datorizētā zemesgrāmata neuzturēs tos nekustamā īpašuma objekta apgrūtinājumus, kas noteikti uz likuma, piemēram, likuma "Par kultūras pieminekļu aizsardzību" un Aizsargjoslu likuma pamata un ir reģistrējami Kadastra informācijas sistēmā. Tāpat secināts, ka lietošanas tiesību aprobežojums attiecībā uz kopīpašumā esošās daļas lietošanu pastāv arī bez ierakstīšanas zemesgrāmatā uz likuma pamata. Proti, saskaņā ar Dzīvokļa īpašuma likuma 4. pantu kopīpašumā esošajā daļā ietilpst atsevišķas dzīvojamās mājas un tās ārtelpu (galeriju, balkonu, lodžiju, terašu) ārējās norobežojošās konstrukcijas (tai skaitā sienas, arhitektūras elementi, jumts, koplietošanas telpu logi un durvis, arī ārdurvis), iekšējās slodzi nesošās konstrukcijas (tai skaitā nesošās sienas un kolonnas, kā arī atsevišķos īpašumus norobežojošās sienas), starpstāvu pārsegumi (tai skaitā siltuma un skaņas izolācijas slāņi), koplietošanas telpas (tai skaitā bēniņi, kāpņu telpas, pagrabtelpas), kā arī atsevišķo dzīvojamo māju apkalpojošās inženierkomunikāciju sistēmas, iekārtas un citi ar atsevišķās dzīvojamās mājas ekspluatāciju saistīti funkcionāli nedalāmi elementi, kas nepieder pie atsevišķā īpašuma (tai skaitā atsevišķā īpašuma robežās esošie sildelementi, ja to funkcionālā darbība ir atkarīga no kopīpašumā esošajām inženierkomunikācijām). Dzīvokļa īpašuma likuma 10. pantā noteikts dzīvokļa īpašnieka pienākums saudzīgi izturēties pret kopīpašumā esošo daļu, ievērot tās lietošanas noteikumus, kā arī normatīvajos aktos noteiktās sanitārās, ugunsdrošības un citas prasības, lai neradītu aizskārumu citu cilvēku drošībai un veselībai, apkārtējās vides kvalitātei, un raudzīties, lai šos noteikumus un prasības ievērotu personas, kas iemitinātas viņa dzīvokļa īpašumā. Tādejādi izslēdzot, ka dati Datorizētā zemesgrāmatā un Kadastra informācijas sistēmā par apgrūtinājumiem atšķiras.Vienlaikus ņemot vērā zemes reformas ietvaros noteiktos īpašuma aprobežojumus un apgrūtinājumus - visbiežāk ceļa servitūta, retāk ēku un ūdens lietošanas servitūtus, un šo aprobežojumu un apgrūtinājumu īpašo statusu gan reformas regulējošajos normatīvajos aktos, gan arī nekustamā īpašuma ierakstīšanas zemesgrāmatā normatīvajos aktos, saglabāts izņēmums, kas noteic, ka šie nekustamā īpašuma objekta apgrūtinājumi kā ceļa servitūtu teritorijas zemesgrāmatas nodalījuma III daļas I iedaļā ir ierakstāmi atzīmes veidā arī turpmāk, lai neradītu riskus tiesiskās paļāvības principa nodrošināšanai. Tā kā šie īpašuma aprobežojumi un apgrūtinājumi ir būtiski nekustamā īpašuma izmantošanai pēc būtības, to dzēšana var radīt būtisku īpašuma tiesību aizskārumu, un radīt strīdus, kuru risināšana iespējama tiesas ceļā.Ievērojot minēto, attiecībā uz apgrūtinājumiem Zemesgrāmatu likums turpmāk paredzēs, ka zemesgrāmatā ieraksta lietu tiesību apgrūtinājumus, kas īpašumam rodas no līguma, testamenta vai tiesas lēmuma, kā arī atzīmes par nekustamā īpašuma objekta apgrūtinājumiem – ēku, ūdens lietošanas un ceļa servitūta teritoriju. Attiecīgi saskaņā ar likumprojektu, tikai šos lēmumā par zemes īpašuma tiesību atjaunošanu vai zemes nodošanu īpašumā par samaksu vai pirkuma līgumā norādītos īpašuma tiesību aprobežojumus vai apgrūtinājumus turpmāk ierakstīs zemesgrāmatā. |
| 3. | Projekta izstrādē iesaistītās institūcijas | Ar Tieslietu ministrijas 2016. gada 15. februāra rīkojumu Nr. 1-1/61 "Par darba grupas izveidi" izveidota darba grupa, iekļaujot Tieslietu ministrijas, Valsts zemes dienesta (turpmāk – Dienests), Tiesu administrācijas pārstāvjus un zemesgrāmatu nodaļu tiesnešus.. Atsevišķos jautājumos regulējuma izstrādei tika pieaicināti Kultūras ministrijas un Ekonomikas ministrijas eksperti. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kadastra informācijas sistēmā uz 2017. gada 1. janvāri reģistrēti aptuveni 1,40 milj. nekustamo īpašumu un 821 041 unikālas personas, kas reģistrētas kā zemes īpašumu, ēku (būvju) īpašumu vai dzīvokļa īpašumu īpašnieki, bet, ja tādu nav, tiesiskie valdītāji vai lietotāji;Datorizētā zemesgrāmatā reģistrēti 1,25 milj. nekustamo īpašumu.Privātpersonas (fiziskās personas un privāto tiesību juridiskās personas), kā arī visas valsts pārvaldes iestādes (valsts un pašvaldību institūcijas), kuras plāno iegūt īpašumā nekustamo īpašumu. Kadastra informācijas sistēmā reģistrēti 1,40 milj. īpašumu, savukārt zemesgrāmatā ierakstīti 1,25 milj. Līdz ar to likumprojekta citas sabiedrības mērķgrupa ir Kadastra informācijas sistēmā reģistrēto 150 000 nekustamo īpašumu, bet zemesgrāmatā vēl neierakstīto nekustamo īpašumu īpašnieki. |
| 2. | Tiesiskā regulējuma ietekme uz tautsaimniecību un administratīvo slogu | Tiek paplašināts tās informācijas un datu apjoms, kuru Dienests no Kadastra informācijas sistēmas nodod zemesgrāmatai tiešsaistes datu pārraides režīmā, un kas izmantojams ēku (būvju) ierakstīšanai, izslēdzot nepieciešamību veikt inženierbūves un būves, kas atbilstoši būvniecības procesam tiek iedalītas pirmās grupas ēkās, kadastrālo uzmērīšanu, lai tās ierakstītu zemesgrāmatā.Tiek mazināts administratīvais slogs institūcijām, izslēdzot nepieciešamību uz likuma pamata noteiktos apgrūtinājumus ierakstīt zemesgrāmatā. |
| 3. | Administratīvo izmaksu monetārs novērtējums | Likumprojektā ietvertajam tiesiskajam regulējumam ir ietekme uz administratīvajām izmaksām (naudas izteiksmē).Zemes īpašniekam piederošas inženierbūves reģistrācija no izpildmērījumiem.Zemes īpašniekam, veicot inženierbūves reģistrāciju, vairs nebūs jāvēršas Zemesgrāmatā, jo reģistrācijai nepieciešamie dokumenti tiks nogādāti otrai institūcijai elektroniski. Administratīvās izmaksas **samazināsies par 1853 *euro*.**Pieņēmumi: Vidējā vienas stundas darba likme Latvijā 2016. gadā – 4,81 *euro* (pēc Centrālās statistikas pārvaldes datiem par 2016. gadu).Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5 *euro*.Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.Patērētais laiks ceļā uz zemesgrāmatu, dokumentu iesniegšana – 1 h.Objektu sadalījums – 40 % Rīga, 60 % reģioni.Apjoms – 2016. gadā veikta 178 inženierbūves reģistrācija, ko ierosinājis zemes vai būves īpašnieks.Paredzot likumprojektā, ka turpmāk kadastra subjektam nevajadzēs ierasties zemesgrāmatu nodaļā, lai tiktu grozīti dati, administratīvās izmaksas sabiedrības mērķgrupai samazināsies par 1 852,98 *euro* (178 objekti \* 5 *euro* \* 40 % + 178 objekti \* 6 *euro* \* 60 % + 178 objekti \* 4,81 *euro* \* 1 h).Kopā likumprojekta ietekmē administratīvais slogs un administratīvās izmaksas tautsaimniecībā **samazināsies par 1853  *euro*.** |
| 4. | Cita informācija | Likumprojektu pavadošās likumprojektu paketē iekļautā regulējuma kopējais administratīvo izmaksu apjoms ir **765 205 *euro*** |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **n-tais gads** | Turpmākie trīs gadi (*euro*) |
| **n+1** | **n+2** | **n+3** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |   |   |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |   |   |   |   |   |
| 1.2. valsts speciālais budžets |   |   |   |   |   |
| 1.3. pašvaldību budžets |   |   |   |   |   |
| 2. Budžeta izdevumi: |   |   |   |   |   |
| 2.1. valsts pamatbudžets |   |   |   |   |   |
| 2.2. valsts speciālais budžets |   |   |   |   |   |
| 2.3. pašvaldību budžets |   |   |   |   |   |
| 3. Finansiālā ietekme: |   |   |   |   |   |
| 3.1. valsts pamatbudžets |   |   |   |   |   |
| 3.2. speciālais budžets |   |   |   |   |   |
| 3.3. pašvaldību budžets |   |   |   |   |   |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |   |   |   |   |
|   |   |   |   |
|   |   |   |   |
| 5. Precizēta finansiālā ietekme: | X |   |   |   |   |
| 5.1. valsts pamatbudžets |   |   |   |   |
| 5.2. speciālais budžets |   |   |   |   |
| 5.3. pašvaldību budžets |   |   |   |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Informācija par nepieciešamo papildu finansējumu sniegta likumprojekta "Grozījumi Zemesgrāmatu likumā" un likumprojekta "Grozījumi Nekustamā īpašuma valsts kadastra likumā" anotācijā, kas tiek virzīti vienotā paketē ar likumprojektu. Kopējās izmaksas abu institūciju informācijas sistēmu darbības nodrošināšanai likumprojektos ietvertā regulējuma ieviešanai sastāda 270 039 *euro*. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Tieslietu ministrijai nepieciešams izstrādāt grozījumus šādos normatīvajos aktos:Kadastra likumā, paplašinot tās informācijas apjomu, kuru zemesgrāmatas saņem no Dienesta tiešsaistes datu apmaiņas režīmā, kā arī paredzot atsevišķus gadījumus, kad zemesgrāmata pārsūta personas nostiprinājuma lūgumu izmaiņu veikšanai kadastra informācijas sistēmā, pilnveidojot iestāžu informācijas apmaiņu;Zemesgrāmatu likumā, paplašinot tās informācijas apjomu, kuru zemesgrāmatas saņem no Dienesta tiešsaistes datu apmaiņas režīmā, kā arī, radītas jaunas procedūras, kad personas nostiprinājuma lūgums zemesgrāmatu nodaļai uzskatāms par iesniegumu Dienestam kadastra datu reģistrācijai vai aktualizācijai, pilnveidojot iestāžu informācijas apmaiņu;likumā "Par valsts un pašvaldību zemes īpašuma tiesībām un to nostiprināšanu zemesgrāmatās", paredzot svītrot regulējumu par sagatavojamiem zemes robežu plānu, apgrūtinājumu plānu un zemes vienības daļas robežu plānu eksemplāriem, kas bija paredzēti iesniegšanai zemesgrāmatu nodaļā, un svītrot regulējumu par kadastra izziņas sagatavošanu un izsniegšanu;likumā "Par kultūras pieminekļu aizsardzību", nosakot, ka kultūras pieminekļa teritorija kā apgrūtinājums turpmāk reģistrējama tikai Kadastra informācijas sistēmā;Ministru kabineta 2012. gada 10. aprīļa noteikumos Nr. 263 "Kadastra objekta reģistrāciju un kadastra datu aktualizācijas noteikumi", paredzot regulējumu attiecībā uz pirmās grupas ēkas reģistrācijai uz deklarācijas pamata;Ministru kabineta 2006. gada 31. oktobra noteikumos Nr. 898 "Noteikumi par zemesgrāmatu nostiprinājuma lūguma formām", paredzot nostiprinājuma lūguma formas, kas vienlaikus kalpos kā iesniegums datu aktualizācijai arī Kadastra informācijas sistēmā;Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi", paredzot regulējumu, lai mērnieks varētu pārbaudīt personas identitāti un izdarīt attiecīgu apliecinājumu iesniegumā.Ministru kabineta noteikumu projekti tiks izstrādāti pēc likumprojekta pieņemšanas Saeimā 2. lasījumā. |
| 2. | Atbildīgā institūcija | Tieslietu ministrija. |
| 3. | Cita informācija | Likumprojekts virzāms vienotā paketē ar likumprojektiem "Grozījumi Nekustamā īpašuma valsts kadastra likumā", "Grozījumi Zemesgrāmatu likumā", "Grozījumi likumā "Par valsts un pašvaldību zemes īpašuma tiesībām un to nostiprināšanu zemesgrāmatās"", "Grozījumi likumā "Par kultūras pieminekļu aizsardzību"". Vienlaikus izstrādājams Tieslietu ministrijas iekšējs normatīvais akts (kārtība), kādā Dienests un zemesgrāmatu nodaļas apmainīsies ar informāciju un dokumentiem. Atzīmējams, ka kārtības mērķis nepārskatīs ārējos normatīvajos aktos noteikto nepieciešamo dokumentu klāstu, bet noteiks ārējos normatīvajos aktos noteikto dokumentu nosūtīšanas kārtību. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Tieslietu ministrijas tīmekļvietnē [www.tm.gov.lv](http://www.tm.gov.lv) sadaļā "Sabiedrības līdzdalība" 2017. gada 17. februārī tika publicēts paziņojums par sabiedrības līdzdalības iespējām. Informācija par likumprojektu un sabiedrības līdzdalības aktivitātēm ir ievietota arī Valsts kancelejas tīmekļvietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis no 2017. gada 17. februāra līdz 2017. gada 3. martam varēja rakstiski sniegt viedokli (iebildumus un priekšlikumus) par likumprojektu, to iesniedzot Tieslietu ministrijā vai nosūtot uz elektroniskā pasta adresi Ingrida.Reizina@tm.gov.lv. |
| 3. | Sabiedrības līdzdalības rezultāti | Viedokļi vai priekšlikumi par likumprojektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Dienests, Tiesu administrācija zemesgrāmatu nodaļas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, esošās institūcijas netiek likvidētas vai reorganizētas. |
| 3. | Cita informācija | Nav.  |

Iesniedzējs:

tieslietu ministrs Dzintars Rasnačs

Reizina 67046137

Ingrida.Reizina@tm.gov.lv